Diari Oficial de la Generalitat Valenciana


Sumari del DOGV 4190, del 14-02-2002 (2002/1361)

Informació pública de l'aprovació del projecte refós de la revisió del Pla General al qual s'incorporen rectificacions introduïdes per aquest Ajuntament, i esmena d'observacions efectuades, amb caràcter previ, a l'aprovació definitiva per la Comissió Territorial d'Urbanisme i la resta d'organismes informants de l'expedient 1.9.3.9. 2/2001.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4190

Data del DOGV
:   14-02-2002

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2002/1361


Organisme emissor
:   Ajuntament d'Alzira

Tipus de document
:   Anunci

Informació pública de l'aprovació del projecte refós de la revisió del Pla General al qual s'incorporen rectificacions introduïdes per aquest Ajuntament, i esmena d'observacions efectuades, amb caràcter previ, a l'aprovació definitiva per la Comissió Territorial d'Urbanisme i la resta d'organismes informants de l'expedient 9.3.7.8. 2/2001. [2002/A1361]
  
De conformitat amb el que disposa l'article 59.4 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre de 1992), es fa pública notificació dels acords adoptats pel Ple de l'Ajuntament de la ciutat d'Alzira, en la sessió del dia 5 de setembre de 2001 i en la sessió del dia 10 de desembre de 2001, ja que, després d'haver-se intentat la notificació dels acords a les persones interessades que s'assenyalen a continuació, a l'últim domicili conegut, no se'ls ha pogut efectuar.
  
Acord de 5 de setembre de 2001
  
«Expedient 3.7.3.5. 2/2001. Aprovació del projecte refós de la revisió del Pla General al qual s'incorporen rectificacions introduïdes per aquest Ajuntament, i esmena d'observacions efectuades, amb caràcter previ, a l'aprovació definitiva per la Comissió Territorial d'Urbanisme i la resta d'organismes informants de l'expedient.
  
En data 12 de juliol de 2000, amb registre d'entrada en aquest Ajuntament amb el número 16813, la Comissió Territorial d'Urbanisme de la Conselleria d'Obres Públiques, Urbanisme i Transports, abans de procedir a l'aprovació definitiva, comunica que d'acord amb l'article 39.1.a, en relació amb l'article 38.2.b de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU) s'ha sol·licitat un informe als organismes següents: Conselleria d'Obres Públiques, Urbanisme i Transports (COPUT), Diputació, Ministeri de Foment, Confederació Hidrogràfica del Xúquer, Conselleria de Sanitat i Conselleria de Medi Ambient.
  
S'han traslladat a aquest Ajuntament els informes emesos pels organismes adés esmentats i es formula amb caràcter favorable la declaració d'impacte ambiental de la revisió del Pla General.
  
El projecte refós inclou l'esmena d'objeccions indicades per les distintes administracions supramunicipals i aquelles modificacions introduïdes per aquest Ajuntament derivades de l'atorgament de llicències respecte del Pla General d'Ordenació Urbana de 25 de novembre de 1985, i l'aprovació i/o tramitació d'instruments de planejament, durant el període de tramitació del document de revisió del Pla General d'Ordenació Urbana .
  
L'Oficina del Pla incorpora al projecte de revisió del Pla General totes les consideracions ressenyades pels organismes als quals la Comissió Territorial d'Urbanisme va sol·licitar un informe.
  
El Ple de l'Ajuntament, per majoria absoluta legal de vots favorables, va adoptar l'acord següent:
  
Primer
  
Aprovar el projecte refós de la revisió del Pla General d'Ordenació Urbana, que incorpora l'esmena d'objeccions indicades per les distintes administracions supramunicipals i aquelles modificacions introduïdes per l'Ajuntament.
  
Segon
  
Notificar aquest acord a la Comissió Territorial d'Urbanisme, Conselleria d'Obres Públiques, Urbanisme i Transports, per a la seua aprovació definitiva.
  
Tercer
  
Trametre exemplars diligenciats del projecte refós de la revisió del Pla General d'Ordenació Urbana a la Comissió Territorial d'Urbanisme, Conselleria d'Obres Públiques, Urbanisme i Transports.
  
Acord de 10 de desembre de 2001
  
Expedient 9.4.1.4. 2/2001. Esmena de deficiències indicades per la Comissió Territorial d'Urbanisme i ordenació en la sessió del dia 16 de novembre de 2001, respecte de l'aprovació de la revisió del Pla General.
  
Mitjançant l'Acord del Ple de l'Ajuntament de data 5 de setembre de 2001, es va acordar aprovar el projecte refós de la revisió del Pla General d'Ordenació Urbana, que incorpora l'esmena d'objeccions indicades per les distintes administracions supramunicipals i aquelles modificacions introduïdes per l'Ajuntament, el qual va tenir entrada en el registre dels Serveis Territorials d'Urbanisme en data 13 de setembre de 2001, per a la seua aprovació definitiva.
  
Amb data 6 de novembre de 2001, l'Ajuntament va trametre la documentació complementària, consistent en un exemplar de la memòria justificativa i dels annexos Escolar i COPUT del Pla General, on s'han operat una sèrie de modificacions.
  
En relació amb tota la documentació tramesa per l'Ajuntament, la Comissió Territorial, en la sessió de 16 de novembre de 2001, acorda suspendre l'aprovació definitiva del Pla General d'Alzira, fins que s'esmenen les deficiències detallades que, en síntesi, es refereixen a justificar que la tramitació s'ajusta al que estableix la LRAU, incorporar al pla la condició de la declaració d'impacte ambiental relativa a l'ordenació de les vies pecuàries, concretar com s'obtindrà la xarxa primària no obtinguda a càrrec de les àrees de repartiment i acreditar la similitud de valors urbanístics del sòl urbanitzable, aportar una valoració econòmica de la reducció dels aprofitaments a Tulell i que les administracions amb competència en matèria de patrimoni i educació n'emeten un informe favorable.
  
S'ha emés un informe juridicotècnic de data 30 de novembre de 2001, relatiu al dret d'indemnització pels propietaris del sector Tulell per l'alteració de planejament, que queda unit i incorporat a aquest informe.
  
Els Serveis Tècnics han emés un informe en data 3 de desembre de 2001, relatiu a l'esmena de deficiències assenyalades per la COPUT i com a conseqüència de les conversacions mantingudes entre les conselleries de Cultura i Educació (Patrimoni), que queda unit a aquest informe.
  
Atés que l'article 55, en relació amb els articles 38 i següents de la Llei 6/1994, de 15 de novembre, Reguladora de l'Activitat Urbanística (LRAU), regula el procediment de revisió del Pla General.
  
Atés el que disposa la vigent Llei de Patrimoni Històric Espanyol 13/1985, i la Llei 4/1998, de Patrimoni Cultural Valencià, sobre la tramitació que s'ha de seguir per a la declaració de béns d'interés cultural dels elements característics del nostre patrimoni historicoartístic, com són les ruïnes del monestir dels Jerònims de Nostra Senyora de la Murta i el monument de la Creu Coberta.
  
El Ple de l'Ajuntament, per majoria absoluta legal de vots favorables, va adoptar l'acord següent:
  
Primer
  
Aprovar els informes juridicotècnics en totes les seues parts, de dates 30 de novembre de 2001 i 3 de desembre de 2001, i per tant queden esmenades les deficiències assenyalades per la Conselleria d'Obres Públiques, Urbanisme i Transports, Comissió Territorial d'Urbanisme, en l'Acord de data 16 de novembre de 2001, i s'aproven també les dues esmenes introduïdes en el dictamen de la Comissió Informativa d'Urbanisme, Medi Ambient i Serveis Públics, consistents, la primera a modificar l'article 5.10.2, pàgina 102, de les normes urbanístiques de l'esmentat instrument de planejament, amb la indicació que, atés que s'exigeix que es mantinga la tipologia de les cases del recinte històric de la vila, i amb això els sostres tendeixen a ser més alts que els dels respectius habitatges, i ja que es realitzen instal·lacions diverses en els sostres de cada habitatge, es proposa que l'altura lliure de les plantes altes siga com a mínim de 2,70 metres, tal com la regulen aquestes normes, però l'altura de cornisa de l'edifici s'augmenta en 20 centímetres per cada una de les plantes que l'integren; i la segona, l'esmena relativa a l'inici de l'expedient de declaració de béns d'interés cultural de les ruïnes del monestir de la Murta i de la Creu Coberta.
  
Segon
  
Aprovar expressament la documentació complementària que va trametre l'Ajuntament amb data 6 de novembre de 2001 a la COPUT, consistent en un exemplar de la memòria justificativa i dels annexos Escolar i COPUT del Pla General, on s'han operat una sèrie de modificacions.
  
Tercer
  
Notificar l'Acord del Ple de l'Ajuntament de data 5 de setembre de 2001 i aquest acord a totes les persones interessades que van comparéixer en l'expedient administratiu.
  
Quart
  
Notificar aquest acord a la Comissió Territorial d'Urbanisme, Conselleria d'Obres Públiques, Urbanisme i Transports, per a la seua aprovació definitiva.
  
Cinqué
  
Trametre tota la documentació, informes i plànols diligenciats corresponents a la Comissió Territorial d'Urbanisme, Conselleria d'Obres Públiques, Urbanisme i Transports.
  
Sisé
  
Trametre tota la documentació, informes i plànols diligenciats corresponents a la Direcció Territorial de la Conselleria de Cultura i Educació.
  
Seté
  
Facultar l'alcalde president perquè efectue els tràmits pertinents, a fi d'iniciar la tramitació davant de la Direcció General de Patrimoni, de la Conselleria de Cultura i Educació, de la sol·licitud de declaració de béns d'interés cultural de les ruïnes del monestir dels Jerònims de Nostra Senyora de la Murta i del monument de la Creu Coberta, a més de la proposta del seu entorn i l'assignació del registre corresponent.